
A múltbeli és jelenlegi flóra összehasonlítása a rákosi vipera (Vipera ursinii rakosiensis) élőhelyein

Kulcsszavak: közösségi ökológia;hüllő;növényközösség;múzeumi példányok;múltbeli elterjedés
A kutatásom célja a veszélyeztetett rákosi vipera (Vipera ursinii rakosiensis) egykori (1975 előtti) elterjedésének, illetve az élőhelyek flórájának meghatározása és annak összehasonlítása a fennmaradt élőhelyekével. A múltbeli lelőhelyek azonosítása után herbáriumi, cönológiai és florisztikai adatok felhasználásával létrehoztam egy növény-előfordulási adatbázist (n=261.539). A múltbeli-jelenlegi flóra eltéréseinek ábrázolásához NMDS-t alkalmaztam, és a különbözőségeiket Raup-Crick disszimilaritási indexszel jellemeztem. A disszimilaritás hatását a vipera fennmaradására GLM-mel vizsgáltam. A florális közösségeket PERMANOVA, illetve SIMPER analízissel hasonlítottam össze, majd meghatároztam az eltéréseket leginkább magyarázó növényfajokat. Az élőhelyek flórája szignifikánsan kevésbé különbözött azon területeken, amelyeken fennmaradt a vipera. A disszimilaritási index szignifikánsan negatívan hatott a vipera perzisztenciájára. A múltbeli élőhelyek flórája nem tért el szignifikánsan a vipera fennmaradása vagy eltűnése esetében, azonban a jelenlegi flórájuk szignifikánsan különbözött. Az egykori-jelen viperás élőhelyek különbözőségéhez legnagyobb mértékben a homoki árvalányhaj (Stipa borysthenica) és a kisfészkű aszat (Cirsium brachycephalum) járult hozzá. Ezek alapján a vipera érzékeny az élőhelyén található flóra változására és azon lelőhelyeken maradhatott fenn, melyek jobban hasonlítanak egykori flórájukban, eredményeink pedig elősegíthetik az élőhelyrekonstrukciók hatékonyabbá tételét.



